Valtiovarainministeriö
Valtiovarainministerio@vm.fi
Anu.Petarinen@vm.fi	
Viite: Lausuntopyyntö VM004:00/2009: Arvopaperimarkkinalainsäädännön kokonaisuudistus - 
työryhmän muistio	
	
LAUSUNTO	
Valtiovarainministeriö on pyytänyt Helsingin poliisilaitokselta lausuntoa arvopaperimarkkinalainsäädännön kokonaisuudistuksesta. Helsingin poliisilaitos antaa lausunnon työryhmän muistion seuraavista kohdista:

Arvopaperimarkkinalain yksityiskohtaisista perusteluista

1) Muistion s. 151 on käsitelty julkista sisäpiirirekisteriä. Helsingin poliisilaitos pitää julkisen sisäpiirirekisterin keskittämistä Finanssivalvontaan tärkeänä uudistuksena.  Uudistuksella varmistetaan keskitetyn ja luotettavan rekisterin ylläpito valvovan viranomaisen toimesta. Valvovana viranomaisena Finanssivalvonta pystyy yhdenmukaistamaan käytännöt liikkeellelaskijoiden sisäpiiri-ilmoituksissa ja antamaan liikkeellelaskijoille asianmukaisen neuvonnan liikkeellelaskijoiden sisäpiirirekistereiden ja sisäpiirin kaupankäynnin ohjaamiseksi. Todettakoon, että poliisilla on erittäin hyvät kokemukset kaikessa rikostorjunnassa siitä, että se tehtävässään samanaikaisesti valvoo, tutkii ja pyrkii omalla aktiivisella toiminnallaan ennen kaikkea estämään väärinkäytöksiä.

Julkisen rekisterin ylläpito voi tapahtua myös ulkopuolisen tahon toimesta, kunhan rekisteriin liittyvä valvonta ja ohjaus toteutetaan Finanssivalvonnan toimesta.

Laki arvo-osuusjärjestelmästä ja selvitystoiminnasta

2) Muistion s. 216 on käsitelty hallintarekisteröintiä. Tällä hetkellä hallintarekisteristä on säädetty arvo-osuusjärjestelmälain 5 luvun 28 §:ssä. Muistiossa hallintarekisteröintiä on ehdotettu muutettavaksi siten, että jatkossa myös suomalaisten sijoittajien arvo-osuudet voitaisiin hallintarekisteröidä osin jopa varsin moniportaisesti. Muutosta ei voida pitää rikostorjunnan kannalta miltään osin perusteltuna, koska valvova viranomainen ei voi suoraan tunnistaa suomalaista sijoittajaa hallintarekisterin takaa. Ajantasaiseen luetteloon on merkitty vain hallintarekisteröinnin hoitaja. Muistiossa on huomioitu viranomaisten oikeudet saada tietoja todellisesta sijoittajasta, mutta valvova viranomainen ei osaa kohdentaa kyselyitä oikeisiin kohteisiin, kun sen tiedossa ei ole arvo-osuuksien todelliset omistajat. Esimerkiksi silloin, kun suomalainen hallintarekisteröitynyt omistaja tekee sisäpiirikauppoja ja arvo-osuustiliin on merkitty vain tilinhoitaja, ei viranomainen tunnista väärinkäytösepäilyä eikä tällöin osaa myöskään tiedustella asiaa. Näin ollen väärinkäytökset jäävät käytännössä kokonaan paljastumatta. On huomattava, että muutoksella lisättäisiin rikoksentekomahdollisuuksia merkittävästi. Poliisin rikostutkinnassa ja tiedustelussa on jo nyt tullut esille, että järjestäytyneet rikollisryhmät ovat kiinnostuneita hallintarekisteristä ja on oletettavaa, että sitä käytetään jo nyt esim. ns. veroparatiisiyhtiöiden kautta. Muutoksella avattaisiin paitsi järjestäytyneelle rikollisuudelle myös tavallisille sisäpiiriläisille mahdollisuus hyvin helposti tehdä sisäpiirikauppoja ja kätkeä rikoksella hankittuja varoja. Samalla viranomaisten selvittämiseen käytetty aika pidentyisi merkittävästi eikä selvitystyöllä todennäköisimmin selviäisi todelliset omistajat missään vaiheessa. Helsingin poliisilaitos esittää, että hallintarekisteröintiä koskeva lainkohta säilytetään sisällöltään nykyistä vastaavana.

Mikäli hallintarekisteröinti kuitenkin Helsingin poliisilaitoksen ehdottoman kielteisen kannanoton vastaisesti mahdollistetaan esityksen mukaisesti, tulee samalla pyrkiä mahdollisimman hyvin turvaamaan viranomaisten tiedonsaantimahdollisuudet väärinkäytösten selvittämiseksi. Edelleen on kuitenkin huomattava, ettei viranomaisten tiedonsaantioikeus ole riittävän tehokasta rikostorjunnan näkökulmasta, koska esim. medialla on merkittävä ennalta estävä vaikutus näissä sisäpiiririkoksissa. Mikäli muutosesitys toteutuu, toimittajilla tai tavallisella kansalaisella ei ole mitään mahdollisuuksia saada tietoja. Tämä läpinäkyvyys on suomalaisessa järjestelmässä osaltaan vaikuttanut ennalta estävästi väärinkäytöksiin.

Laki Finanssivalvonnasta annetun lain muuttamisesta

3) Muistion s. 230 on käsitelty viranomaisyhteistyötä talousrikollisuuden ehkäisyssä ja torjunnassa. Helsingin poliisilaitos pitää Finanssivalvonnan lakimääräisiin tehtäviin ehdotettua muutosta viranomaisyhteistyössä talousrikollisuuden ehkäisyssä ja tutkinnassa välttämättömänä. Viipymättä tapahtuvalla ilmoituksella väärinkäytösepäilystä mahdollistetaan tuloksellinen esitutkinta. Finanssivalvonnan ja poliisin yhteistyötä on koko 2000-luvun ajan kehitetty suuntaan, jossa rikostapaukset kyetään arvioimaan yhteistyössä ja saattamaan tapaukset myös syyteharkintaan tehokkaasti. Samalla turvataan mahdollisen oikeusprosessin tehokas ja yhtäjaksoinen toteutuminen. Lakiin otettavat säännökset tukevat osaltaan hyvää ja tuloksellista viranomaisyhteistyötä. 
 
Väärinkäytösepäilyn ilmoittaminen tulisi kuitenkin tapahtua ehdotetusta poiketen ensisijaisesti toimivaltaiselle poliisiviranomaiselle esitutkintakynnyksen arvioimiseksi ja verorikosepäilyn osalta mahdolliselle asianomistajalle verohallinnolle mahdollisten jatkotoimenpiteiden harkintaa varten. Vain tämä ilmoitusmenettely turvaa asianmukaisen käsittelyn ja väärinkäytösepäilyissä häiriöttömän ja viivytyksettömän esitutkinnan sekä tarvittaessa tehokkaan oikeusprosessin.  

Lisätietoja tarvittaessa asiasta antaa Talous- ja omaisuusrikosyksikön johtaja Ilkka Koskimäki p. 040 703 5388 tai ilkka.koskimaki@poliisi.fi.

Poliisipäällikkö
Poliisikomentaja		Jukka Riikonen

Apulaispoliisipäällikkö 		Lasse Aapio

TIEDOKSI:		Poliisihallitus